丈人觀
作者：陸游
朝代：宋

paragraphs: 黄金篆書扁朱門，夾道巨竹屯蒼雲。
崖嶺劃若天地分，千柱耽耽壓其垠。
纓冠肅謁丈人君，廣殿空庭吹寶熏。
摩挲畫牆手爲皸，異哉山巙與土羵。
物怪齾齾冠丘墳，仙人佩玉雜帨帉。
手整貂冠最不群，欲去不忍恨日曛。
道翁採藥晝夜勤，松根茯苓獲兼斤。
人芝植立彊骨觔，狗杞群吠聲狺狺。
山爐小甑吹幽芬，朱顔不飲常自醺。
我亦宿誦五千文，一念之差墮世紛。
逝将從翁走如麋，隐書秘訣何由聞。